वैदें मिगी चरक इत्यादि ग्रंथें दे हवाले देइयै समझाने दा जतन कीता जे बमारी दी हालती च सेहतू आस्तै हर इक चीज, लोड़ पवै तां मास बी खाई लैना मनासब ऐ। इनें लोंके कोला मिगी दुद्द नईं पीने दे बारे च अपनी द्दढ़ता कायम रक्खने च कोई मदद नईं मिली। जड़े डाकटर रोगियें गी ‘बीफ-टी’ ते ‘ब्रांडी’ पीने दा बी मशवरा दिन्दे न उन्दे कोला मिगी इस कम्मै च मदद कियां मिलदी? गौ-मेई दा दुद्द ते में लेई गै नईं हा सकदा, ए मेरा निशचा हा। उयां ते मेरा ब्रत हर चाली दा दुदद छोड़ी देने दा हा, पर ब्रत लैने दै मौकै मेरे मनै च गौ माता दा गै ख्याल हा। इस करी, होर जीने दी लालसा दी मजबूरी च में मनै गी समझाई लेआ ते बकरी दा दुद्द पीने पर रजामन्द होई गेआ। उयां ए दुद्द पीन्दे समै बी मिगी सेई होई गेआ जे मेरा ब्रत त्रुट्टी गेआ ऐ।